b'\n_START_ARTICLE_\nNavadna milnica\n_START_SECTION_\nOpis\n_START_PARAGRAPH_\nZnanstveno ime Saponaria izvira iz latinske besede sapo , ki pomeni milo, od koder izvira tudi slovensko ime. Ime je rastlina dobila po uporabi, saj se lahko uporablja kot milo za \xc4\x8di\xc5\xa1\xc4\x8denje, predvsem pa so jo neko\xc4\x8d veliko uporabljali za \xc4\x8di\xc5\xa1\xc4\x8denje telesa. Iz iste besede izvira tudi ime za toksin saponin, ki se v velikih koli\xc4\x8dinah nahaja v koreninah te rastline in se za\xc4\x8dne lu\xc5\xbeiti iz korenin ob stiku z vodo._NEWLINE_Milnica je do od 70 do 80 cm visoka trajna zel, ki ima \xc5\xa1iroke, bledo zelene liste, ki poganjajo iz stebla v parih navzkri\xc5\xbe. Oblika listov je ovalno suli\xc4\x8dasta, njihov rob pa je raven. Le redko so pora\xc5\xa1\xc4\x8deni z dlakami in dose\xc5\xbeejo v dol\xc5\xbeino med 4 in 12 cm. Vzdol\xc5\xbe njih se vle\xc4\x8dejo tri, redkeje tudi pet \xc5\xbeil. Korenika rastline je plaze\xc4\x8da in za prst debela ter mo\xc4\x8dno razvejana. Na zunaj je rde\xc4\x8dkasto rjave barve, na prelomu pa je rumenkasto bela. Na kolencih korenike sta po dva nasprotna si popka, iz katerih poganjajo nova stebla._NEWLINE_Cvetovi rastejo na kratkih pecljih in so bledo ro\xc5\xbenate barve ali celo povsem beli. Premer cvetov je okoli 4 cm, nahajajo pa se na vrhu stebla ali vejic. Zbrani so v \xc4\x8de\xc5\xa1uljasto metlico in imajo mo\xc4\x8dan vonj. Na severni polobli rastlina cveti od maja do septembra, na ju\xc5\xbeni pa od oktobra do marca.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nNavadna milnica je raz\xc5\xa1irjena po celi Evropi, v Aziji pa do zahodne Sibirije. Uspeva na prodnatih tleh ob vodi ter po pustih nasipih._NEWLINE_Navadna milnica je laksativ, pomaga pa tudi pri izlo\xc4\x8danju \xc5\xbeol\xc4\x8da. V tradicionalnem zdravilstvu so pripravke iz navadne milnice uporabljali tudi za pospe\xc5\xa1evanje izka\xc5\xa1ljevanja. Prekomerno u\xc5\xbeivanje lahko povzro\xc4\x8di omoti\xc4\x8dnost, drisko ter bruhanje.'